text: Tønder Festival klar med næsten 70 navne på plakaten
  20 april 2016 kl. 05.57
  De sidste navne er nu på plads til årets Tønder Festival, der traditionen tro finder sted i den sidste weekend i august.
  Næsten 70 navne optræder på årets Tønder Festival. Blandt de sidste navne på plakaten er Margo Price, King James & The Special Men, Caitlin Canty & Jeffrey Foucault, Triakel, Niels Hausgaard og Jacob Dinesen. Blandt hovednavnene er Rosanne Cash, Jason Isbell, The Avett Brothers, The Blind Boys of Alabama, Shooglenifty, Tim O’Brien og Tina Dickow.
  En række internationale og danske navne er nu føjet til programmet. Fra USA kommer countrymusikkens nye kvindelige navn, Margo Price & The Pricetags, samt de to americana-sangskrivere Caitlin Canty & Jeffrey Foucault. Fra New Orleans får festivalen atter besøg af de funky King James & The Special Men, og fra USA/Canada kommer Ben Miller & Anita MacDonald.  Niels Hausgaard kommer naturligvis også – i år sammen med Christian Alvad, Signe Svendsen og Sara Indrio. Signe Svendsen giver også en solokoncert på dette års festival.
   - Vi har atter i år forsøgt at blande kortene og præsentere både de mere velkendte navne, som har et stort publikum allerede, og de spændende internationale upcoming-navne. Tønder Festival har tradition for at hente nye navne ind og give publikum nye oplevelser hvert år. I år har vi mange store navne, som publikum kun kan opleve her i Tønder, siger Maria Theessink, kunstnerisk leder af Tønder Festival til festivalens hjemmeside.
  Salget af partout-armbånd er i fuld gang. Hvis man vil have billet til den lave pris på 1.290 kr., skal man være hurtig, for snart stiger prisen til 1.390 kr. I morgen, torsdag, sætter festivalen et begrænset antal endagsbilletter til salg. Prisen er 500 kroner for torsdag og søndag og 700 kroner.
  